En gruppe hestevenner demonstrerede onsdag mod ejeren af heste, som de mener, er vanrøgtede.

En gruppe hestevenner demonstrerede onsdag formiddag for at skabe opmærksomhed om, hvad de mener, er vanrøgtede heste i Farsø. TV2/Nord har tidligere fortalt om, at flere lokale borgere har politianmeldt en mand fra Farsø for hestevanrøgt. Ifølge gruppen er hestene underernærede, har ikke haft vand, og har spist deres egen afføring. Demonstrationen startede ved en rasteplads ved Gisted klokken 11, og ruten var planlagt, så demonstranterne kom forbi hesteejerens hus nogle gange.